b'\n_START_ARTICLE_\nFarmacevtska kemija\n_START_PARAGRAPH_\nFarmacevtska kemija je podro\xc4\x8dje farmacije, ki preu\xc4\x8duje u\xc4\x8dinkovine in pomo\xc5\xbene snovi s kemi\xc4\x8dnega vidika. Farmacevtska kemija je zlasti pomembna pri analizi in sintezi zdravil ter pri odkrivanju novih u\xc4\x8dinkovin._NEWLINE_Farmacevtska kemija je izrazito interdisciplinarna veda, katere podlaga je organska kemija z nekaterimi podro\xc4\x8dji anorganske kemije. Vklju\xc4\x8duje znanja iz biokemije, ra\xc4\x8dunalni\xc5\xa1ke kemije, farmakologije, molekularne biologije, statistike in fizikalne kemije.\n_START_SECTION_\nOdkritje nove u\xc4\x8dinkovine\n_START_PARAGRAPH_\nPrva stopnja pri na\xc4\x8drtovanju zdravil vklju\xc4\x8duje identifikacijo nove aktivne substance, ki jo obi\xc4\x8dajno odkrijejo pri re\xc5\xa1etanju mnogo substanc na neko biolo\xc5\xa1ko lastnost. Tak\xc5\xa1na substanca predstavlja le potencialno u\xc4\x8dinkovino. Novo odkrite aktivne substance lahko izhajajo iz narave (spojine rastlinskega in \xc5\xbeivalskega izvora, spojine iz gliv), vendar jih danes ve\xc4\x8dino sintetizirajo v laboratorijih. Viden napredek pri odkrivanju novih substanc je prinesla kombinatorna kemija - gre za tehnologijo, ki omogo\xc4\x8da sintezo velike koli\xc4\x8dine novih spojin v kratkem \xc4\x8dasu. Kombinatorna kemija vklju\xc4\x8duje mo\xc5\xbenost minituarizacije in popolne robotizacije. Farmacevtske dru\xc5\xbebe po sintezi velike koli\xc4\x8dine novih spojin pri\xc4\x8dnejo z re\xc5\xa1etanjem na \xc5\xbeelene lastnosti.'